## Carlos Mazón: “Destinarem en els pressupostos de 2025 mig milió d’euros per a una residència d’estudiants a Utiel”

*** El president i l’alcalde de la localitat acorden impulsar este centre destinat a alumnes de Formació Professional en l’àrea del sector primari principalment, “que contribuirà a l’impuls de la comarca”
* Destaca els 24 milions d’euros mobilitzats pel Consell a Utiel per a la reparació d’infraestructures danyades per les riuades, i 7,1 milions en ajudes directes i sense burocràcia per a les persones de la localitat afectades**

**València.**

El president de la Generalitat, Carlos Mazón, ha anunciat que en els pressupostos de 2025 l’executiu valencià “destinarà mig milió d’euros per a la posada en marxa d’una residència d’estudiants a Utiel”, després de la reunió que ha mantingut amb l’alcalde de la localitat, Ricardo Gabaldón.

El cap del Consell ha avançat que estes instal·lacions disposaran de 30 habitacions aproximadament i “contribuiran a fixar població, activitat i formació, impulsant el desenrotllament de tota la comarca”.

El president ha destacat que “per primera vegada Utiel tindrà una residència permanent d’estudiants de cicles de Formació Professional, prioritàriament del sector primari”.

En este sentit, ha assenyalat que “convertim l’educació en una altra de les peces claus en la recuperació de les zones afectades, promovent accions i infraestructures que garantisquen el futur dels nostres jóvens i les nostres localitats”.

Així mateix, ha remarcat el compromís del Consell amb la reconstrucció “amb mesures clares i pressupostades”, al mateix temps que ha incidit en la necessitat de “col·laborar al màxim entre institucions perquè els municipis i els afectats continuen rebent les ajudes dins del termini i en la forma corresponent”.

El president ha destacat que la Generalitat “està destinant a Utiel més de 24 milions d’euros en diferents actuacions per a la reparació d’infraestructures danyades per les riuades i 7,1 milions d’euros a ajudes directes i sense burocràcia per a les persones damnificades”.

Sobre estes últimes, cal assenyalar que el major volum són les referents a ajudes de primera necessitat, a les quals s’han destinat 3,3 milions d’euros, seguides per les dirigides a autònoms amb 1,7 milions d’euros i les ajudes per pèrdua de vehicles, per un valor de 893.500 euros, entre altres.

Fecha: 05/05/2025